Stortingsrepresentant avviser drittpakke mot Ingebrigtsen
- Jeg satt på flytoget i går da jeg fikk telefon fra en partifelle som fortalte meg det han hadde hørt på nyhetene. Det var som lyn fra klar himmel, sier stortingsrepresentant for Arbeiderpartiet i Troms, Bendiks Harald Arnesen til VG Nett. Flere har satt spørsmåltegn ved hvorvidt sentrale personer i Arbeiderpartiet var kjent med forholdet Roger Ingebrigtsen innledet med en 17 år gammel jente i 2004. Arnesen, som er en av Arbeiderpartiets tre stortingsrepresentanter fra Troms, sier at ingen av hans bekjente i det politiske miljøet har visst om det. - De jeg har vært i kontakt med, er like mye i sjokk som meg, sier Arnesen.Tidligere komitéleder i Tromsø kommune, Vibeke Ek, er derimot av en annen oppfatning. Overfor Nordlys hevder hun at flere har visst om forholdet. - Jeg har fått en klar og direkte tilbakemelding fra flere om at flere visste om det, sier hun til VG Nett lørdag formiddag. Hun sier at det dreier seg om personer på fylkesnivå i Arbeiderpartiet. Videre hevder hun at avsløringen er brukt bevisst i et politisk spill om kampen om førsteplassen på Troms Arbeiderpartis stortingsliste. - De tilbakemeldingene jeg har fått er fra personer som sitter i en slik posisjon at jeg ikke har grunn til å tvile på at det er sant. Tidspunktet dette kommer ut på, underbygger også at det har en sammenheng med striden mellom Martin Henriksen og Ingebrigtsen: Roger har ikke mulighet til å forklare eller bygge opp tillit to dager før nominasjonsmøtet, sier Ek, som samtidig understreker at hun ikke tror det er Henriksen selv som står bak. I dag skulle fylkeslaget i Troms holde nominasjonsmøte, men det er nå flyttet til midten av desember. - Rett å trekke seg Arnesen mener imidlertid at han hadde fått vite om det dersom det gikk rykter om forholdet. - Jeg ser at hun mener dette er skittent politisk spill som en del av nominasjonsprosessen, men jeg tror ikke det er noe organisert. Dersom det stemte, ville jeg hørt om det, sier han. - Gjør Roger Ingebrigtsen rett i å trekke seg? - Jeg må understreke at jeg ikke kjenner alvorlighetsgraden i denne saken. Men har det den alvorlighetsgraden som Raymond Johansen antyder, så synes jeg det var rett. Det er veldig sterkt at han sto frem på den måten han har gjort. Roger Ingebrigtsens seksuelle forhold til tenåringsjenta skal ha vart i et par år. Fredag uttalte partisekretær Raymond Johasen at det var et uakseptabelt forhold. Fredag ville Roger Ingebrigtsen ikke spekulere i hvorfor saken kommer opp akkurat nå.Få kjenner det politiske livet i Troms så godt som Hans Kristian Amundsen, mangeårig redaktør i Tromsø-avisen Nordlys og nå statssekretær ved Statsministerens kontor. VGs kommentator Fritjof Jacobsen stiller i lørdagens papirutgave spørsmål om hva statssekretæren har visst. Svaret er ingenting, ifølge Amundsen. - Roger ringte meg på torsdag og spurte om jeg visste noe. Jeg svarte som sant er at jeg ikke hadde peiling. Han hadde først et møte med fylkesleder Mo og så fortalte han hva saken gjaldt, sier Amundsen. - Du kjenner det politiske livet i Troms svært godt. Er du overrasket over at du ikke har visst om dette forholdet før nå? - Det politiske Troms kjenner jeg godt til, men jeg anser ikke dette som en del av et politiske livet i fylket. Jeg har aldri hørt om noe sånt før. Det kan skyldes at jeg ikke har vært nok interessert i denne typen saker. Men politikken i Troms, den kan du spørre meg om, for den kan jeg mye om. - At en AUF-jente og en ledende Ap-politiker har et forhold er ikke en politisk sak for deg? - Nå vil du kanskje prøve å dra dette ut, men jeg har aldri hørt om dette før. Det er det. Når det er sagt, er saken alvorlig og den behandles med det alvoret den krever. Jens Stoltenbergs vil ikke uttale seg i saken, men politiske rådgiver Sindre Fossum Beyer, sier statsministeren ikke har visst om forholdet før saken kom opp nå.
Stortingsrepresentant Bendiks Harald Arnesen avviser at Arbeiderparti-miljøet i Troms har kjent til forholdet mellom Roger Ingebrigtsen og tenåringsjenta.